D ô v o d o v á  s p r á v a

Všeobecná časť

	Návrh nariadenia vlády SR, ktorým sa ustanovuje obsah a rozsah odborného vzdelávania a obsah a rozsah skúšky v dočasnej štátnej službe, je vypracovaný v súlade s       § 154 ods. 6 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. 

Účelom odborného vzdelávania podľa tohto nariadenia je využitie prechodného obdobia do 31. marca 2004 na doplnenie vedomostí a schopností požadovaných od štátneho zamestnanca pred jeho vymenovaním do stálej štátnej služby. Vychádza sa pritom z predpokladu, že štátni zamestnanci, ktorí sú po 1. apríli 2002 v dočasnej štátnej službe, spĺňajú kvalifikačné predpoklady na výkon práce a disponujú vedomosťami a schopnosťami , potrebnými na riadne plnenie pracovných úloh. Doterajšie vedomosti dosiahli absolvovaním odborného vzdelávania a celého radu špecializovaných školení a kurzov a to aj v zmysle získania osobitných kvalifikačných predpokladov na výkon zastávanej funkcie. Doplnenie vedomostí a schopností podľa tohto nariadenia sa ukončí skúškou pred komisiou a je podľa § 154 ods. 2 zákona o štátnej službe podmienkou na vymenovanie štátneho zamestnanca do stálej štátnej služby. 

Na základe analýzy vzdelávacích potrieb sa doplnenie vedomostí a schopností štátneho zamestnanca v dočasnej štátnej službe orientuje na tri tematické celky, s ktorých jeden je zameraný na odborné vedomosti a dva na schopnosti štátnych zamestnancovc plniť úlohy štátnej správy efektívnejšie a ústretovejšie vo vzťahu k občanovi. 

Doplnenie odborných vedomostí bude orientované na komplexnú a detailnú znalosť právneho poriadku Slovenskej republiky, na koncepciu štátnej služby ako profesionálnej, vysoko odbornej, transparentnej, nezaujatej a nestrannej služby občanovi a na dodržiavanie etického kódexu štátneho zamestnanca v praxi.

 Tematický celok, orientovaný na organizačné schopnosti bude obsahovať tri tematické moduly orientované na organizačné správanie, organizačné zmeny a časový manažment. Doplnenie vedomostí v oblasti organizačných schopností by malo zaplniť medzery a odstrániť rozdiely medzi štátnymi zamestnancami ich schopnosti podporiť a uskutočniť nevyhnutné organizačné zmeny súvisiace tak s reorganizáciou štátnej správy, ako aj s implementáciou zákona o štátnej službe. V neposlednom rade by malo výrazne prispieť k zlepšeniu organizácie vlastnej správe štátneho zamestnanca a k efektívnejšiemu využívaniu pracovného času.
 
Zvýšenie úrovne komunikačných schopností je základným predpokladom na prehlbovanie dôvery občanov voči štátnej správe, na zmenu postojov štátnych úradníkov k občanovi ako k  zákazníkovi a na zvýšenie transparentnosti v objektívnom, nezaujatom a nestrannom rozhodovaní v štátnej správe. Tento blok je orientovaný najmä na efektívnu komunikáciu štátneho zamestnanca s verejnosťou na prezentáciu štátnej služby v médiách. 

V súčasnosti je v štátnej službe systemizovaných 33 717 štátnozamestnaneckých miest (podrobnejší prehľad je uvedený v prílohe k dôvodovej správe). Na základe kvalifikovaného odhadu, vyplývajúceho z podkladov k systemizácii zaslaných služobnými úradmi k 1. augustu 2002, z uvedeného počtu 15% tvoria systemizované miesta pre prípravnú štátnu službu, čo predstavuje 5 058 štátnozamestnaneckých miest. V dočasnej štátnej službe , na ktorú sa vzťahuje toto nariadenie, je teda 28 659 štátnozamestnaneckých miest. 

Podľa § 2 ods. 2 tohto navrhovaného nariadenia má každý štátny zamestnanec v dočasnej štátnej službe absolvovať päť dní odborného vzdelávania. Navrhovaný rozsah vzdelávania v trvaní päť dní vychádza analogicky z ustanovenia § 77  o prehlbovaní kvalifikácie a zvyšovaní kvalifikácie štátnych zamestnancov, podľa ktorého služobný úrad poskytne štátnemu zamestnancovi služobné voľno v rozsahu najmenej päť služobných dní v kalendárnom roku. Tento časový rozsah predstavuje doslova minimum, ak má odborné vzdelávanie štátnych zamestnancov v dočasnej štátnej službe splniť svoj účel. S prihliadnutím na uvedené skutočnosti bude realizácia takto koncipovaného vzdelávania prebiehať nielen prezenčnou ale aj dištančnými a kombinovanými formami.

	Na základe prieskumu cenových relácii vzdelávacích inštitúcií na Slovensku sa finančné náklady na jeden osobodeň vzdelávania pohybujú v rozpätí od 600 do 1 500 Sk. Pre vyššie uvedený počet 28 659 štátnych zamestnancov v dočasnej štátnej službe, pri minimálnom rozsahu vzdelávania päť dní a pri nákladoch na spodnej hranici 600 Sk/ osobodeň, bude nevyhnutné vyčleniť zo štátneho rozpočtu na rok 2003 na vzdelávanie štátnych zamestnancov podľa tohto nariadenia 85 977 000 Sk. V prípade cenovej kalkulácie na úrovni 1500 Sk/ osobodeň vzdelávania by požiadavka na štátny rozpočet predstavovala čiastku 214 942 500 Sk.

Doložka zlučiteľnosti návrhu nariadenia vlády s právom Európskych spoločenstiev a právom Európskej únie

1.	Navrhovateľ nariadenia vlády: Úrad pre štátnu službu

2.	Názov návrhu nariadenia vlády: nariadenie vlády Slovenskej republiky o obsahu a rozsahu odborného vzdelávania a o obsahu a rozsahu skúšky v dočasnej štátnej službe

3.	Záväzky Slovenskej republiky vo vzťahu k Európskym spoločenstvám a Európskej únii: 
a)  problematika návrhu nariadenia vlády patrí medzi priority podľa prílohy tzv. Bielej knihy – 1. kapitola Rovnosť príležitostí pre mužov a ženy, Partnerstva pre vstup, aktualizovaného znenia NPPA, screeningu – 13. kapitola – Sociálna politika a zamestnanosť, časť 13.03 – Rovnosť príležitostí pre mužov a ženy, Prioritných úloh vlády SR na rok 2002 a Pravidelnej správy Európskej komisie o stave pripravenosti Slovenskej republiky na členstvo v Európskej únii.
b)  v negociačnej pozícii ku kapitole č. 13 – Sociálna politika a zamestnanosť Slovenská republika prevzala na seba záväzok dosiahnuť úplnú kompatibilitu a acquis v oblasti rovnakého zaobchádzania pre mužov a ženy do konca roku 2002 a deklaruje, že je pripravená na jeho implementáciu v plnom rozsahu k referenčnému dátumu vstupu do Európskej únie 1. januára 2004. Slovenská republika nepožadovala výnimky alebo prechodné obdobie na implementáciu legislatívy tejto kapitoly.

4.	Problematika návrhu nariadenia vlády:
a)  je upravená v primárnom práve Európskych spoločenstiev a to v čl. 6 ods. 2 Zmluvy o Európskej únii v amsterdamskom znení, ktorým sa inkorporuje Dohovor o ochrane ľudských práv a základných slobôd ( ďalej len „dohovor“ ) a na jeho základe čl. 14 dohovoru, ktorý ustanovuje zákaz diskriminácie. Problematiky návrhu nariadenia vlády sa v sekundárnom práve Európskych spoločenstiev dotýka smernica rady 76/207/EHS o uplatňovaní zásady rovnosti zaobchádzania pre mužov a ženy v súvislosti s dostupnosťou pracovných príležitostí, odborného vzdelávania, funkčného postupu a pracovných podmienok a smernica rady 2000/43/ES o uplatňovaní zásady rovnakého zaobchádzania bez ohľadu na rasový alebo etnický pôvod.

5.	Stupeň zlučiteľnosti návrhu nariadenia vlády s právom Európskych spoločenstiev a s právom Európskej únie: 
Úplná zhoda, pretože ustanovenia vyššie uvedených smerníc boli v úplnej zhode transponované do zákona o štátnej službe. Z toho dôvodu nie je potrebné vypracovať tabuľky zhody.

6.	Gestor:  
Zodpovednosť za transpozíciu smernice 2000/43/ES a vypracovanie tabuľky zhody vyplýva podľa uznesenia vlády SR č. 962 z 10. októbra 2001 MPSVR SR ako gestorovi a ostatným ústredným orgánom štátnej správy ako spolupracujúcim rezortom a to k 19. 7. 2003. 

7.	Účasť expertov pri príprave návrhu nariadenia vlády a ich stanovisko k zlučiteľnosti návrhu nariadenia vlády s právom Európskych spoločenstiev a právom Európskej únie: 
Pri vypracovaní návrhu nariadenia vlády nebola osobná účasť experta EÚ. Nebola taktiež využitá ani iná forma účasti.
Osobitná časť

K § 1 
Návrh nariadenia vlády ods. 1 a 2 vymedzuje predmet právnej úpravy, ktorá vyplýva z § 154 ods. 6 zákona o štátnej službe a o zmene a doplnení niektorých zákonov v znení neskorších predpisov.

K § 2 	
	V ods. 1 je určený obsah odborného vzdelávania, v ods. 2 sa navrhuje taxatívne určiť rozsah vzdelávania v dočasnej štátnej službe. 

K § 3
	V ods. 1 a 2 je navrhovaný obsah a rozsah skúšky, ktorú štátni zamestnanci absolvujú po skončení odborného vzdelávania. 
	
K § 4
	Navrhuje sa účinnosť nariadenia dňom vyhlásenia.